Eigandi Bjargs ósáttur við ríkisstyrkta samkeppni frá Leifsbúð Búðardalur . Ljósm. Mats . Eigendur veitinga - og gistiheimilisins Bjargs í Búðardal eru ósáttir við að nú er búið að koma upp öðrum veitingastað í bænum styrktum af bæði ríki og bæ , það er í Leifsbúð sem opnuð var formlega á bæjarhátíðinni Heim í Búðardal . Vilhjálmur Ástráðsson sem staðið hefur fyrir rekstri Bjargs í 12 ár , segir að um óeðlilega samkeppni sé að ræða og kornið hafi fyllt mælinn þegar þeim var meinað að fara með pylsuvagn inn á aðalhátíðarsvæðið og standa fyrir veitingasölu þar af ótta aðstandenda Leifsbúðar við að veitingasala þar myndi skaðast . Vilhjálmur segir að þeir á Bjargi hafi verið hvattir til að auka þjónustuna frekar en hitt fyrir bæjarhátíðina og ekki hefði verið vitað annað en í Leifsbúð yrði einungis rekið kaffihús með smáveitingum fyrir gesti safnsins . Nú sé það hinsvegar komið út í það að húsið sé með vínveitingar og selji mat bæði í hádeginu og á kvöldin , og ekki einungis fyrir gesti setursins eða safnsins , heldur fólkið af götunni . Gunnólfur Lárusson fyrrverandi sveitarstjóri Dalabyggðar segir að það hafi lengi staðið til að veitingarekstur yrði í Leifsbúð og það þyrfti engum að koma á óvart . Auglýst hafi verið eftir rekstraraðila fyrir um þremur mánuðum og öllum staðið það til boða , einnig þeim á Bjargi . Gunnólfur sagði að í sjálfu sér hafi ekki verið fullmótað hversu umfangsmikil veitingasalan yrði , það réðist af vilja rekstraraðilans , en öll tilskilin leyfi hafi fengist fyrir rekstrinum . „ Þegar rætt var við mig var bara áformað að vera með kaffisölu í Leifsbúð í tengslum við safnið en ekki fullbúna veitingasölu eins og er í dag . Þessi rekstur er í beinni samkeppni við okkur og það er sérkennilegt að ríki og bær séu að styðja þennan rekstur sem er að fleyta rjómann yfir háferðamannatímann , í samkeppni við okkur sem í rúm tíu ár höfum af eigin rammleik verið að halda uppi starfsemi allt árið . Þetta kemur til með að kippa algjörlega fótunum undan okkur . Mér finnst þetta ekki sanngjörn og eðlileg samkeppni , “ segir Vilhjálmur .